### NN 139/2025 (12.11.2025.), Pravilnik o provedbi Programa državne potpore za sufinanciranje unaprjeđenja biosigurnosnih mjera u objektima za uzgoj svinja

Ministarstvo poljoprivrede, šumarstva i ribarstva

2077

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA DRŽAVNE POTPORE ZA SUFINANCIRANJE UNAPRJEĐENJA BIOSIGURNOSNIH MJERA U OBJEKTIMA ZA UZGOJ SVINJA

Predmet Pravilnika

Članak 1.

Ovim se Pravilnikom propisuje provedba Programa državne potpore za sufinanciranje unaprjeđenja biosigurnosnih mjera u objektima za uzgoj svinja donesenog Odlukom Vlade Republike Hrvatske, klasa: 022-03/25-04/462, urbroj: 50301-27/22-25-2 od 6. studenoga 2025. godine (u daljnjem tekstu: Program).

Dodjela potpore

Članak 2.

Potpora iz Programa dodjeljuje se u skladu s Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.) kako je posljednji put izmijenjena Uredbom Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 13. prosinca 2024.).

Mjera u provedbi Programa

Članak 3.

Mjera u provedbi Programa je financijska potpora za provedbu odgovarajućih mjera biosigurnosti u objektima za uzgoj svinja.

Uvjeti prihvatljivosti korisnika

Članak 4.

(1) Prihvatljivi korisnici su uzgajivači svinja koji:

– su upisani u Registar objekata (farmi) kao subjekti na objektima koji se nalaze na području Osječko-baranjske, Vukovarsko-srijemske, Brodsko-posavske, Požeško-slavonske i Virovitičko-podravske županije

– su upisani u Registar objekata (farmi) kao subjekti na objektima na kojima se drži manje od 1000 svinja

– tijekom 2025. godine imaju evidentiranu dojavu brojnog stanja svinja.

(2) Broj svinja na objektu iz stavka 1. podstavka 2. ovoga članka jednak je zbroju svinja svih kategorija, na temelju posljednje dojave brojnog stanja svinja u 2025. godini, koja prethodi datumu 15. listopada 2025. godine, za sve subjekte na objektu.

Iznos potpore

Članak 5.

(1) Iznos potpore utvrđuje se sukladno broju svinja na objektu, odnosno zbroju svinja svih kategorija, na temelju posljednje dojave brojnog stanja svinja u 2025. godini, koja prethodi datumu 15. listopada 2025. godine, za sve subjekte na objektu.

(2) Iznos potpore iz stavka 1. ovoga članka prema broju svinja na objektu iznosi:

10 i manje grla – 300,00 eura

11 do 100 grla – 500,00 eura

101 do 999 grla – 900,00 eura.

Način i rokovi podnošenja Zahtjeva za potporu

Članak 6.

(1) Zahtjev za potporu se popunjava putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Podnositelji Zahtjeva za potporu koji nemaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva za potporu.

(3) Podnositelji Zahtjeva za potporu koji imaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva za potporu te uz Zahtjev za potporu prilažu Izjavu u ZIP datoteci na AGRONET-u.

(4) Izjava iz stavka 3. ovoga članka mora biti popunjena na računalu i nakon popunjavanja ovjerena potpisom za fizičke osobe odnosno potpisom i pečatom za pravne osobe te priložena sukladno stavku 3. ovoga članka u PDF formatu u ZIP datoteci na AGRONET-u.

(5) Obrazac Izjave iz stavka 3. ovoga članka, kao i upute za popunjavanje i prilaganje dokumentacije u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(6) Po popunjavanju Zahtjeva za potporu iz stavka 1. ovoga članka te popunjavanju i učitavanju Izjave sukladno stavku 3. ovoga članka putem AGRONET-a podnositelj je dužan dostaviti ispisani Zahtjev za potporu, ovjeren potpisom za fizičke osobe te potpisom i pečatom za pravne osobe, kojim jamči za istinitost i točnost dokumentacije dostavljene putem AGRONET-a, na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, osobno ili preporučenom pošiljkom s povratnicom u zatvorenoj omotnici s nazivom i adresom podnositelja Zahtjeva za potporu napisanima na poleđini s naznakom: »Program državne potpore za sufinanciranje unaprjeđenja biosigurnosnih mjera u objektima za uzgoj svinja«.

(7) Iznimno od odredbe stavka 1. ovoga članka prihvatljivi korisnici koji nisu upisani u Upisnik poljoprivrednika ili Upisnik obiteljskih poljoprivrednih gospodarstava (u daljnjem tekstu: Upisnik) te nemaju pristup AGRONET-u dužni su u potpunosti popuniti fizički obrazac Zahtjeva za potporu te ga ovjerenog potpisom za fizičke osobe odnosno potpisom i pečatom za pravne osobe, dostaviti na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program državne potpore za sufinanciranje unaprjeđenja biosigurnosnih mjera u objektima za uzgoj svinja«.

(8) Obrazac Zahtjeva za potporu iz stavka 7. ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(9) Rok za podnošenje Zahtjeva za potporu iz stavaka 1. i 7. ovoga članka je 15 dana od dana stupanja na snagu ovoga Pravilnika.

(10) Datum slanja Zahtjeva za potporu iz stavaka 1. i 7. ovoga članka smatra se datumom podnošenja u smislu ovoga Pravilnika.

Administrativna kontrola i postupak dodjele potpore

Članak 7.

(1) Ministarstvo poljoprivrede, šumarstva i ribarstva dostavlja podatke o prihvatljivosti korisnika iz članka 4. ovoga Pravilnika i podatke o broju svinja iz članka 5. ovoga Pravilnika.

(2) Agencija za plaćanja provodi administrativnu obradu Zahtjeva za potporu u skladu s člankom 140. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) (u daljnjem tekstu: Zakon o poljoprivredi).

(3) Agencija za plaćanja provodi administrativnu kontrolu Zahtjeva za potporu na temelju:

− uvjeta prihvatljivosti za ostvarivanje prava na potporu navedenih u Programu i ovome Pravilniku i

− drugih podataka iz internih baza i registara drugih tijela državne uprave i agencija.

(4) Prihvatljivim se smatraju isključivo Zahtjevi za potporu podneseni na način propisan u članku 6. ovoga Pravilnika.

(5) Zahtjevi za potporu iz članka 6. ovoga Pravilnika, podneseni izvan roka propisanog u članku 6. stavku 9. ovoga Pravilnika, neće se razmatrati.

(6) Potporu za jedan objekt može ostvariti jedan podnositelj Zahtjeva za potporu, odnosno jedan subjekt.

(7) Ako za isti objekt Zahtjev za potporu podnesu:

– dva ili više podnositelja upisanih u Upisnik, pravo na potporu ostvaruje podnositelj koji sukladno dojavi na temelju koje se utvrđuje iznos potpore drži više grla svinja na objektu,

– podnositelj upisan u Upisnik i jedan ili više podnositelja koji nisu upisani u Upisnik, pravo na potporu ostvaruje podnositelj upisan u Upisnik,

– dva ili više podnositelja koji nisu upisani u Upisnik, pravo na potporu ostvaruje podnositelj koji sukladno dojavi na temelju koje se utvrđuje iznos potpore drži više grla svinja na objektu.

(8) Agencija za plaćanja na temelju rezultata provedene administrativne kontrole iz stavka 2. ovoga članka donosi:

a) Odluku s popisom korisnika koji su udovoljili odredbama Programa i ovoga Pravilnika na temelju koje vrši isplatu sredstava i

b) Odluku s popisom korisnika koji nisu udovoljili odredbama Programa i ovoga Pravilnika i ne ostvaruju pravo na isplatu potpore.

(9) Odluke iz stavka 8. ovoga članka Agencija za plaćanja objavljuje na svojim službenim mrežnim stranicama (www.apprrr.hr).

(10) Ako se sukladno zapisniku o provedbi inspekcijskog nadzora na objektu, provedenom od strane Državnog inspektorata Republike Hrvatske, utvrdi kako objekt na kojem se drže svinje ne udovoljava biosigurnosnim i drugim uvjetima za držanje svinja, subjekt koji je korisnik potpore dužan je vratiti cjelokupan dodijeljen iznos potpore.

Žalbe

Članak 8.

Na odluke iz članka 7. stavka 8. i članka 9. stavka 1. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Povrat potpore

Članak 9.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 10.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/25-01/123
 Urbroj: 525-13/857-25-8
 Zagreb, 7. studenoga 2025.

Potpredsjednik Vlade
 i ministar
 David Vlajčić, v. r.